สรุปภาวะตลาดต่างประเทศ
สรุปภาวะตลาดต่างประเทศประจำวันที่ 29 พ.ค. 2561

30 พ.ค. 2561

ดัชนีดาวโจนส์ตลาดหุ้นนิวยอร์กปิดร่วงลงเกือบ 400 จุดเมื่อคืนนี้ (29 พ.ค.) เนื่องจากความวิตกกังวลเกี่ยวกับสถานการณ์การเมืองในอิตาลีและสเปน ขณะที่มูดี้ส์ อินเวสเตอร์ เซอร์วิส เตือนว่าอาจจะปรับลดอันดับความน่าเชื่อถือของอิตาลี ถ้าหากรัฐบาลชุดใหม่ของอิตาลีไม่สามารถดำเนินนโยบายการคลังที่จะทำให้หนี้สาธารณะของประเทศลดลงอย่างยั่งยืน นอกจากนี้ ตลาดยังได้รับผลกระทบจากการร่วงลงของหุ้นกลุ่มธนาคารในสหรัฐ
ดัชนีเฉลี่ยอุตสาหกรรมดาวโจนส์ปิดที่ 24,361.45 จุด ร่วงลง 391.64 จุด หรือ -1.58% ขณะที่ดัชนี S&amp;P500 ปิดที่ 2,689.86 จุด ลดลง 31.47 จุด หรือ -1.16% และดัชนี Nasdaq ปิดที่ 7,396.59 จุด ลดลง 37.26 จุด หรือ -0.50%
 
ตลาดหุ้นลอนดอนปิดร่วงลงเมื่อคืนนี้ (29 พ.ค.) เนื่องจากความวิตกกังวลเกี่ยวกับความไม่แน่นอนทางการเมืองของอิตาลี รวมทั้งความเป็นไปได้ที่รัฐบาลอิตาลีอาจเผชิญกับการผิดนัดชำระหนี้
ทั้งนี้ ดัชนี FTSE 100 ตลาดหุ้นลอนดอนปิดที่ 7,632.64 จุด ลดลง 97.64 จุด หรือ -1.26%
 
ตลาดหุ้นยุโรปปิดร่วงลงเมื่อคืนนี้ (29 พ.ค.) เนื่องจากนักลงทุนกังวลว่า ความไม่แน่นอนทางการเมืองในอิตาลีและสเปนอาจส่งผลให้เกิดภาวะไร้เสถียรภาพในยูโรโซน รวมทั้งแนวโน้มที่รัฐบาลอิตาลีอาจผิดนัดชำระหนี้เป็นจำนวนมาก
ดัชนี Stoxx Europe 600 ร่วงลง 1.37% ปิดที่ 384.47 จุด
ดัชนี CAC-40 ตลาดหุ้นฝรั่งเศสปิดที่ 5,438.06 จุด ลดลง 70.87 จุด หรือ -1.29% ดัชนี DAX ตลาดหุ้นเยอรมันปิดที่ 12,666.51 จุด ลดลง 196.95 จุด หรือ -1.53% และดัชนี FTSE 100 ตลาดหุ้นลอนดอนปิดที่ 7,632.64 จุด ลดลง 97.64 จุด หรือ -1.26%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงแตะระดับต่ำสุดในรอบ 6 สัปดาห์เมื่อคืนนี้ (29 พ.ค.) เนื่องจากนักลงทุนยังคงวิตกกังวลว่า ซาอุดิอาระเบียและรัสเซียอาจเพิ่มกำลังการผลิตน้ำมัน เพื่อชดเชยการผลิตที่ลดลงของอิหร่านและเวเนซุเอลา อันเนื่องมาจากการถูกคว่ำบาตร
สัญญาน้ำมันดิบ WTI ส่งมอบเดือนก.ค. ร่วงลง 1.15 ดอลลาร์ หรือ 1.7% ปิดที่ 66.73 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 17 เม.ย.ปีนี้
สัญญาน้ำมันดิบเบรนท์ส่งมอบเดือนก.ค. ขยับขึ้น 9 เซนต์ หรือ 0.1% ปิดที่ 75.39 ดอลลาร์/บาร์เรล
 
สัญญาทองคำตลาดนิวยอร์กปิดลดลงเมื่อคืนนี้ (29 พ.ค.) โดยได้รับแรงกดดันจากการแข็งค่าของสกุลเงินดอลลาร์ อย่างไรก็ตาม สัญญาทองคำยังคงเคลื่อนไหวใกล้ระดับ 1,300 ดอลลาร์/ออนซ์ เนื่องจากนักลงทุนจำนวนหนึ่งเข้าซื้อทองคำในฐานะสินทรัพย์ที่ปลอดภัย อันเนื่องมาจากสถานการณ์ทางการเมืองที่ไม่แน่นอนในอิตาลี
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 4.7 ดอลลาร์ หรือ 0.36% ปิดที่ 1,299 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 17.3 เซนต์ หรือ 1.05% ปิดที่ 16.373 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 4.6 ดอลลาร์ หรือ 0.51% ปิดที่ 905.9 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 4.70 ดอลลาร์ หรือ 0.5% ปิดที่ 971.00 ดอลลาร์/ออนซ์
 
สกุลเงินยูโรอ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 พ.ค.) เนื่องจากความวิตกกังวลเกี่ยวกับสถานการณ์การเมืองในอิตาลี ขณะที่สกุลเงินดอลลาร์ได้รับปัจจัยหนุนจากข้อมูลเศรษฐกิจที่สดใสของสหรัฐ ซึ่งรวมถึงดัชนีความเชื่อมั่นของผู้บริโภคที่ดีดตัวขึ้นในเดือนพ.ค.
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1533 ดอลลาร์ จากระดับ 1.1628 ดอลลาร์ เงินปอนด์อ่อนค่าลงสู่ระดับ 1.3247 ดอลลาร์ จากระดับ 1.3314 ดอลลาร์ และดอลลาร์ออสเตรเลียอ่อนค่าลงแตะระดับ 0.7502 ดอลลาร์สหรัฐ จากระดับ 0.7544 ดอลลาร์สหรัฐ
ดอลลาร์อ่อนค่าลงเมื่อเทียบกับเงินเยน ที่ระดับ 108.22 เยน จากระดับ 109.39 เยน และอ่อนค่าลงเมื่อเทียบกับฟรังก์สวิส ที่ระดับ 0.9883 ฟรังก์ จากระดับ 0.9936 ฟรังก์